จาก ‘สาหร่าย’ สู่ ‘ชานม’
ตกเป็นกระแสไวรัลของบรรดา “คอชานม” ขึ้นมาทันทีหลังบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดตัว “ชานม” ภายใต้แบรนด์ JUSTDRINK (จัสท์ดริ้งค์) ชานมสัญชาติไต้หวัน มีต้นกำเนิดมาจาก Chun Cui He (ฉุน ชุ่ย เฮอ) หนึ่งในสามของชานมอินเทรนด์สุดในไต้หวัน จนทำให้กลบเกลื่อนกระแสยอดขายสาหร่ายเถ้าแก่น้อย ที่หดหายไปกว่า 10% ช่วงปีที่ผ่านมา
3 ม.ค. 2564

เมกะเทรนด์ : สุภชัย ปกป้อง
ตกเป็นกระแสไวรัลของบรรดา “คอชานม” ขึ้นมาทันทีหลังบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดตัว “ชานม” ภายใต้แบรนด์ JUSTDRINK (จัสท์ดริ้งค์) ชานมสัญชาติไต้หวัน มีต้นกำเนิดมาจาก Chun Cui He (ฉุน ชุ่ย เฮอ) หนึ่งในสามของชานมอินเทรนด์สุดในไต้หวัน จนทำให้กลบเกลื่อนกระแสยอดขายสาหร่ายเถ้าแก่น้อย ที่หดหายไปกว่า 10% ช่วงปีที่ผ่านมา
จุดกำเนิด JUSTDRINK มาจาก TKN ต้องการหา “สินค้าเทรนด์ใหม่” เพื่อสร้างเสถียรภาพการเติบโตในอนาคต โดยไม่ยึดติดกับความสำเร็จของธุรกิจเดิมอย่าง “สาหร่ายเถ้าแก่น้อย” ที่เคยสร้างปรากฏการณ์ “สาหร่ายฟีเว่อร์” มาแล้วตลอดช่วงทศวรรษที่ผ่านมา ทำให้ TKN เจรจากับกลุ่มบิฟิโด ฟู้ด (Taiwan Bifido Foods Inc) เจ้าของชานมสุดฮิตในไต้หวัน ที่ชื่อ “ฉุน ชุ่ย เฮอ” ที่กำลังต้องการขยายตลาดไปต่างประเทศ
นั่นจึงทำให้การเจรจาดีลระหว่าง TKN และชานมฉุน ชุ่ย เฮอ ประสบความสำเร็จลง ด้วยการถือกำเนิดขึ้นภายใต้แบรนด์ JUSTDRINK โดยประเทศไทย ถือเป็นแหล่งผลิตนอกไต้หวันประเทศแรก จากเดิมมีฐานการผลิตจากไต้หวัน เพื่อส่งออกสู่ฮ่องกง และสิงคโปร์
การเปิดเกมรุกธุรกิจชานม ถือเป็นหนึ่งกลยุทธ์ 3 GO ของกลุ่ม TKN เริ่มจาก Go Firm คือการทำให้องค์กรเฟิร์มและปรับตัวอย่างรวดเร็ว เริ่มจากปรับจำนวนพนักงานให้สอดคล้องกำลังผลิต รวมถึงตัด “เถ้าแก่น้อยแลนด์” จาก 19 สาขา เหลือเพียง 5 สาขา นั่นจึงทำให้กำไรไตรมาส 3/63 ใกล้เคียงปีก่อน แม้ตัวเลขรายได้ลดลงเกือบ 15%
ตามมาด้วย Go Broad คือขยายสินค้าให้กว้าง ไม่ได้มีเพียงแค่สาหร่ายอบกรอบเพียงอย่างเดียว นั่นคือการแจ้งเกิด JUSTDRINK และสินค้าใหม่ ๆ ด้วยนวัตกรรมจาก TKN หรือการหาพันธมิตร ด้วยเป้าเพิ่มสัดส่วนรายได้จากสินค้าที่ไม่ใช่สาหร่าย จาก 10% สู่ระดับ 30% ภายใน 5 ปี
ปิดท้ายด้วย Go Global คือคิดระดับโลก มองหาโอกาสตลาดโลกปัจจุบัน TKN มีรายได้จากต่างประเทศกว่า 60% เพียงแค่เฉพาะตลาดสาหร่าย ทำให้มีโอกาสเติบโตอีกมาก จากสถิติประเทศไทย กินสาหร่ายเฉลี่ย 15 แผ่นต่อคนต่อปี ส่วนจีนยังไม่ถึง 1 แผ่น และอเมริกามีอัตราการเติบโตถึง 100%
จุดที่น่าสนใจของ JUSTDRINK หนีไม่พ้นเรื่องลูกเล่นทางการตลาด ด้วยการทำให้เป็น Niche Market เริ่มจากการวางจำหน่ายในร้านเซเว่นอีเลฟเว่นเพียง 5-6 ขวดต่อสาขาเท่านั้น จนทำให้เกิดปรากฏการณ์ “ตามล่าชานม JUSTDRINK” จนกลายเป็นกระแสไวรัล จุดประกายกระตุ้นให้เกิดความอยากรู้อยากเห็นว่าชานมที่ว่านี้มันเป็นอย่างไร
อีกนัยหนึ่งถือเป็นการทดลองการตอบสนองตลาด เพื่อใช้สำหรับวางแผนบริหารกำลังการผลิต ที่ TKN กำลังขยายการผลิตระดับ 100,000-150,000 ขวดต่อวัน ภายในไตรมาส 2/64 ทำให้ปีหน้าจะมียอดขายอยู่ที่ประมาณ 150,000 ขวดต่อวัน
การปักหมุดหมายธุรกิจของ TKN ครั้งนี้ถือเป็นความท้าทายอย่างยิ่ง ช่วงที่ตลาดสาหร่ายเริ่มสู่ภาวะตึงตัว จนทำให้โลกของธุรกิจสาหร่ายเปลี่ยนแปลงไป จากเดิมเคยเป็นสินค้าอินเทรนด์สู่สินค้าที่กำลังจะถูกลืมเลือนกันลงไป ปัญหาจึงอยู่ที่ว่า “ชานม” จะรักษาระยะความเป็นสินค้านิยมได้ยาวนานเพียงใด
ตัวอย่าง “ชาเขียวฟีเวอร์” น่าจะเป็นบทเรียนสอนใจได้เป็นอย่างดีทีเดียว…!?